Verbruikers se reg om DStv-kanale te kiesArgieffoto. Verbruikers was onlangs baie bly om te hoor DStv ondersoek die moontlikheid dat intekenare binnekort self die kanale kan kies waarvoor hulle wil betaal. Mense kla al jare lank dat hulle sat is daarvoor om te betaal vir kanale waarna hulle nie kyk nie. Ina Opperman verduidelik hoe die Wet op Verbruikersbeskerming verbruikers beskerm ten opsigte van die saambondeling van dienste of produkte. Volgens die uitvoerende hoof van M-Net, Yolisa Phahle, ontvang die uitsaaier al hoe meer versoeke van mense wat self wil kies watter kanale hulle wil hê, aangesien hulle nie tevrede met die verskillende pakkette wat tans op DStv beskikbaar is nie. Artikel 13 van die Wet op Verbruikersbeskerming handel spesifiek oor die saambondeling van goedere of dienste. ŉ Handelaar mag nie vereis dat ŉ verbruiker ook ander bepaalde goedere of dienste by hom koop, ŉ bykomende ooreenkoms met hom of ŉ derde party sluit of toestem om bepaalde goedere of dienste van ŉ derde party te koop nie. Handelaars mag dit egter doen indien hulle kan wys die gerief vir die verbruiker om die goedere of dienste saam te bondel, weeg swaarder as die beperking op die verbruiker se reg om te kies. Die handelaar moet ook kan wys die saambondeling hou ekonomiese voordeel vir verbruikers in of hy moet die saamgebondelde goedere of dienste ook afsonderlik en teen individuele pryse aanbied. Hoewel artikel 13 goeie beskerming vir verbruikers bied teen gewetenlose uitbuiting wat verband hou met saambondeling, moet ŉ mens egter in gedagte hou dat DStv steeds enige prys kan vra vir die kanale wat dit bied, wat nie noodwendig sal beteken dat jy minder betaal wanneer jy net die kanale kies wat jy graag wil kyk nie. Die probleem is dat DStv nie juis direkte mededinging het nie. Hoewel Phahle sê dienste soos Netflix en Showmax noop die uitsaaier om sy dienste te hersien, ding hierdie dienste steeds nie direk met DStv mee nie. Die verbruiker se reg om te kies word beskerm, maar as daar net een handelaar is wat die diens of produk verskaf, hoe kies ŉ mens dan? As ŉ mens streng na die kwessie kyk volgens die bepalings van die Wet op Verbruikersbeskerming, moet DStv vir ons kan bewys die gerief daarvan om kanale saam te bondel weeg swaarder as die beperking op ons reg om te kies. Ek sal graag wil sien hoe DStv dít doen, of andersins bewys dat dit ekonomiese voordeel vir ons inhou. Al wat oorbly, is die derde bepaling: Om die kanale afsonderlik en teen individuele pryse aan te bied. Dit was ook duidelik uit die kommentaar op die berig oor DStv wat die moontlikheid ondersoek dat mense self die kanale kan kies waarvoor hulle wil betaal dat verbruikers opgewonde is oor die vooruitsig, maar ook wonder of hulle werklik minder sal betaal in hierdie geval. Phahle het ook vandeesweek gesê die uitdaging is om te bepaal of mense nie dalk meer gaan betaal vir drie kanale as wat hulle tans vir 100 kanale betaal nie.